Kyseessä on Helsingin kaupungin vammaisneuvoston hyväksymän asiakirjan allekirjoittamaton sähköinen versio.

projektijohtaja Olli-Pekka Aalto

Kaupunkiympäristö / Maankäyttö

Liikenne-ja katusuunnittelu

Toiminnanohjaus

PL 2100, 00099 HELSINGIN KAUPUNKI

**Asia: Lausunto Kansalaistori-Kaisaniemi-rakennettavuusselvityksestä**

Helsingin kaupungin vammaisneuvosto kiittää mahdollisuudesta kommentoida Kansalaistori-Kaisaniemi -rakennettavuusselvitystä. Vammaisneuvosto tukee esteettömyysasiamies Pirjo Tujulan aiemmin heinäkuussa antamaa lausuntoa.

Vammaisneuvosto arvioi ratapihan alittavaa tai ylittävää turvallista reittiä pääosin jalankulkijoiden kannalta. Vammaisneuvosto pitää ratapihan alittavan, jo olemassa olevan tunneliratkaisun kehittämistä siltavaihtoehtoja parempana ratkaisuna. Uuden tunneliehdotuksen spiraali sisäänkäynti sopisi vain pyöräilijöille. Jalankulkijoiden käyttöön olisi varattu vain hissi, jonka toiminnasta ei ole aina varmuutta.

Vammaisneuvosto kannattaa nykyisen tunnelin kehittämistä sekä pyöräilijöille että jalankulkijoille turvallisen liikkumisen takaavaksi väyläksi. Tunneliin on itäisen sisäänmenon lisäksi rakennettava länsipäähän loiva luiska, jossa on hyvä kulkureitin sulanapitojärjestelmä talvikelejä varten. Tunneliin tarvitaan selkeä opastus, jalankulun ja pyöräilyn erottavat kaistat sekä turvallisuutta lisäävää valaistus.

Vammaisneuvosto ei puolla esitettyjä ylikulku-vaihtoehtoja, joissa ratapiha ylitettäisiin ylikulkusiltojen avulla. Silloille johtavia jyrkkiä luiskia pääsisivät kulkemaan ainoastaan pyöräilijät ja jalankulkijat menisivät portaita tai hissiä käyttäen. Siltavaihtoehdot eivät sovellu kaupunkilaisille, joiden liikkuminen on hankalaa tai jotka käyttävät liikkumisen apuvälineitä. Siltavaihtoehdoissa myös talvikunnossapito on hankala.

Vammaisneuvosto kannattaa olemassa olevan ratapihan alittavan tunnelin levennystä ja esteettömyyden varmistamista, että tunnelia pääsee myös isoillakin sähköpyörätuoleilla ja sähköskoottereilla.

Helsingissä 27. elokuuta 2018,

 **Helsingin kaupungin vammaisneuvosto**

 Justus Mollberg Tiina Lappalainen

puheenjohtaja sihteeri